ఎం. కె. జగన్నాథరాజా

**ఎం. కె. జగన్నాథరాజా** (1933 జూలై 26 – 2008 డిసెంబర్ 2) ఒక బహుభాషా పండితుడు. ఆయనకు తమిళం, తెలుగు, మలయాళం, కన్నడ, సంస్కృతం, పాలీ, హిందీ, ఇంగ్లీషు, తుళు వంటి అనేక భారతీయ భాషలు తెలుసు. 1988 లో ఆయన శ్రీకృష్ణ దేవరాయలు రాసిన తెలుగు ప్రబంధం, *ఆముక్తమాల్యదను* తమిళం లోకి అనువదించారు. ప్రతి పద్యానికి తమిళ లిప్యంతరీకరణంతో పాటు తమిళ వచనానువాదం చేయడం ఈ గ్రంథంలోని ప్రత్యేకత. ఈ అనువాదానికి ఆయన 1989లో సాహిత్య అకాడమీ పురస్కారం అందుకున్నారు. తమిళంలో అనువాదానికి పురస్కారం అందుకొన్న మొదటి పుస్తకం ఇది. వీరు రాజపాళయంలో "తెలుగు విద్యాలయం" పేరుతో ఒక పాఠశాలను ఏర్పరచి తెలుగు రాయడం, చదవడం నేర్పించారు. వీరు స్వయంగా గ్రంథాలను రాయడమే కాక ఎందరిచేతనో గ్రంథాలను రాయింపజేశారు. రాజపాళయంలో ఇప్పటికీ అనువాద రచయితలు పెద్దసంఖ్యలో ఉండడానికి వీరే కారణం.

## జీవిత విశేషాలు
జగన్నాథ రాజాగారు తెలుగు కుటుంబానికి చెందినవాడు. ఆయన పూర్వీకులు కొన్ని వందల సంవత్సరాల క్రితం ఆంధ్రప్రదేశ్ నుండి వచ్చి తమిళనాడులో ముఖ్యంగా రాజపాళయంలో స్థిరపడ్డారు. ఆయన గురుసామి రాజా, అమ్మణియమ్మ దంపతులకు జన్మించారు. వీరు రాజపాళయం క్షత్రియరాజులు . వారిలాగే, ఆయన తండ్రి కూడా వ్యాపారవేత్త . ఆయన ఐదవ తరగతి వరకు రాజపాళయంలోని కారుకురుచి అరుణాచలం పాఠశాలలో చదివారు. తరువాత వీరి విద్యాభ్యాసం ఏ కారణం చేతనో కొనసాగలేదు. వీరి మాతృభాష తెలుగు. బయట వ్యవహారమంతా తమిళం, వీరు స్వయంకృషితో తెలుగు, తమిళంతో పాటు, కన్నడం, మలయాళం, సంస్కృతం, ప్రాకృతం, పాళీ, హిందీ, ఆంగభాషల్లో పాండిత్యం సంపాదించారు. ఆయా భాషల్లోనే ప్రసిద్ద గ్రంథాలను ఇతర భాషల్లోనికి అనువదించారు.

## రచనలు

### '''తెలుగులో రచించిన పీఠికలు'''
జగన్నాథ రాజాగారు తాము తాళపత్రాల నుండి పరిష్కరించి తెలుగు విద్యాలయం తరపున స్వయంగా ప్రచురించిన గ్రంథాలకు విపులమైన పీఠికలను రాశారు.

రాజపాళయంలో లభ్యమైన సీతాకళ్యాణం, పారిజాతాపహరణం, సావిత్రి అనే మూడు యక్షగానాలను డా. తిమ్మావజ్ఝల కోదండరామయ్య గారిచే పరిష్కరింపచేసి 1981లోఒక పుస్తకంగా ప్రచురించి వాటికి విపులమైన పీఠిక రాశారు. 1987లో కూరత్తాళ్వారు చరిత్ర, నాచ్చారు పరిణయం అనే యక్షగానాలకు సుదీర్ఘములైన పీఠికలను రాసి వేర్వేరు పుస్తకాలుగా ప్రచురించారు. మార్చి 2006 లో రాజపాళయంలో లభ్యమైన దశావతార చరిత్ర అనే ద్విపద కావ్యాన్ని డా. వి.వి.యల్. నరసింహారావు గారిచేత పరిష్కరింపజేసి, మున్నుడి రాసి స్వయంగా ప్రచురించారు.

"కూరత్తాళ్వారు చరిత్ర" యక్షగానంలో ప్రసక్తమైన రెండు కథలు 1. తిలఘాతకి 2. దొంగ కూరేశులను చంపడం. ఈ రెండు కథలు ఏ ఇతర గ్రంథాల్లో కనిపించడం లేదని, ఇవి కవి స్వీయ కపోల కల్పితములని సోదాహరణంగా జగన్నాథ రాజాగారు నిరూపించారు.

కవుల పేర్లు తెలిసి వాళ్లు రచించిన గ్రంథాలు లభించలేదంటూ సాహిత్య చరిత్రకారులు శ్రీ నిడదవోలు వేంకటరావుగారు, శ్రీ ఆరుద్రగారు ఇరువురూ నష్టగ్రంథంగా ప్రకటించిన "నాచ్చారు పరిణయము" తాళపత్ర పత్రి రాజపాళయంలో లభించింది. దీనిని జగన్నాథ రాజాగారు సంస్కరించి ప్రకటించారు.

చల్లా రాధాకృష్ణ శర్మగారి 'మణిమేఖల' గ్రంథాన్ని జగన్నాథ రాజాగారు తెలుగు విద్యాలయం తరపున ప్రచురించారు. 16 పేజీల మున్నుడితో కావ్యపరిచయం చేస్తూ కావ్య పూర్వాపరాలను చర్చించారు.

### తెలుగు నుండి తమిళానికి అనువాదం
గురజాడ అప్పారావు గారు రచించిన 'కన్యాశుల్కం నాటకాన్ని అదే పేరుతో 1963 లో తమిళంలోకి అనువదించారు. ఉన్నవ లక్ష్మీనారాయణ గారి మాలపల్లి నవలను 'చేరి' అనే పేరుతో అనువదించారు. పింగళి సూరన రాసిన 'కళాపూర్ణోదయము' కావ్యాన్ని, వేమన పద్యాలు 200, సుమతీ శతకాన్ని వీరు పద్యాల రూపంలోనే తమిళం లోనికి అనువదించారు. ఈ మూడు గ్రంథాలను తంజావూరు లోని సరస్వతీ మహల్ గ్రంథాలయం వారు ప్రచురించారు. దేవులపల్లి కృష్ణశాస్త్రి 'కృష్ణపక్షం' గేయకవితలను, తమిళంలో 'తేయ్‌పిఱై' అనే పేరుతో గేయరూపంలో అనువదించారు. టంగుటూరి ప్రకాశం పంతులు ఆత్మకథ 'నా జీవితయాత్ర' ను 'ఎన్‌వాళ్‌కై పయనం'గా అనువదించారు. వితంతు వివాహం, పునరిజన్మ, విశాలి మొదలైన వ్యాసాలను కూడా సరళ తమిళంలోకి అనువదించారు.  

1988 లో ఆయన శ్రీకృష్ణ దేవరాయలు రాసిన తెలుగు ప్రబంధం *ఆముక్తమాల్యదను* తమిళంలోకి అనువదించారు. ప్రతి పద్యానికి తమిళ లిప్యంతరీకరణంతో పాటు తమిళ వచనానువాదం చేయడం ఈ గ్రంథంలోని ప్రత్యేకత. ఈ అనువాదానికి ఆయన 1989 లో సాహిత్య అకాడమీ పురస్కారం అందుకున్నారు. తమిళంలో అనువాదానికి అవార్డును అందుకొన్న మొదటి పుస్తకం ఇది. ప్రసిద్ధ తత్త్వవేత్త అనుభవానంద గారి శిష్యురాలు మాతాజీ రాసిన లేఖల సారాంశం 'సాధనా రహస్యం' పేరుతో తమిళంలోకి అనువదించారు. ఇందులో 24 అధ్యాయాలు ఉన్నాయి. 

### తమిళం నుండి అనువాదం
వర్గం:2008 మరణాలు
వర్గం:1933 జననాలు